**ЭРҮҮГИЙН ХЭРЭГ ХЯНАН ШИЙДВЭРЛЭХ ТУХАЙ ХУУЛЬД НЭМЭЛТ, ӨӨРЧЛӨЛТ ОРУУЛАХ ТУХАЙ ХУУЛИЙН ТӨСЛИЙН**

**ҮР НӨЛӨӨНИЙ ҮНЭЛГЭЭ**

УЛААНБААТАР ХОТ

2022 он

**АГУУЛГА**

**ЕРӨНХИЙ ЗҮЙЛ**

**НЭГ.ХУУЛИЙН ТӨСЛИЙГ ҮНЭЛЭХ ШАЛГУУР ҮЗҮҮЛЭЛТИЙГ СОНГОСОН БАЙДАЛ, ҮНДЭСЛЭЛ**

**ХОЁР.ХУУЛИЙН ТӨСЛӨӨС ҮР НӨЛӨӨГ ҮНЭЛЭХ ХЭСГИЙГ ТОГТООСОН БАЙДАЛ**

 2.1.”Зорилгод хүрэх байдал” шалгуур үзүүлэлтийн дагуу үнэлэгдэх зүйл, хэсэг, заалт

 2.2. “Ойлгомжтой байдал” шалгуур үзүүлэлтийн дагуу үнэлэгдэх зүйл, хэсэг, заалт

2.3. ”Харилцан уялдаа” шалгуур үзүүлэлтийн дагуу үнэлэгдэх зүйл, хэсэг, заалт

**ГУРАВ.ШАЛГУУР ҮЗҮҮЛЭЛТЭД ТОХИРОХ ШАЛГАХ ХЭРЭГСЛИЙГ АШИГЛАН ХУУЛИЙН ТӨСЛИЙГ ҮНЭЛСЭН БАЙДАЛ**

 3.1.”Зорилгод хүрэх байдал” шалгуур үзүүлэлтийн үнэлгээ

3.2.”Ойлгомжтой байдал” шалгуур үзүүлэлтийн үнэлгээ

 3.3.”Харилцан уялдаа” шалгуур үзүүлэлтийн үнэлгээ

**ДӨРӨВ. ХУУЛИЙН ТӨСЛИЙН ҮР ДҮНГ ҮНЭЛЖ ДҮГНЭЛТ, ЗӨВЛӨМЖ ӨГӨХ**

**ЭРҮҮГИЙН ХЭРЭГ ХЯНАН ШИЙДВЭРЛЭХ ТУХАЙ ХУУЛЬД НЭМЭЛТ, ӨӨРЧЛӨЛТ ОРУУЛАХ ТУХАЙ ХУУЛИЙН ТӨСЛИЙН ҮР НӨЛӨӨНИЙ ҮНЭЛГЭЭНИЙ ТАЙЛАН**

**ЕРӨНХИЙ ЗҮЙЛ**

 Энэхүү үнэлгээний ажлын зорилго нь Хууль тогтоомжийн тухай хуулийн[[1]](#footnote-1) 8 дугаар зүйлийн 8.1.4 дэх заалтад “энэ хуулийн 17, 18 дугаар зүйлд заасны дагуу хууль тогтоомжийн төслийн үр нөлөөний үнэлгээ, зардлын тооцоог хийх;” гэж заасны дагуу 2022 оны 04 дүгээр сарын 08-ны өдөр боловсруулсан Эрүүгийн хэрэг хянан шийдвэрлэх тухай хуульд нэмэлт, өөрчлөлт оруулах тухай хуулийн төсөлд тодорхой шалгуур үзүүлэлтийн дагуу дүн шинжилгээ хийх, үр нөлөөг тооцож, давхардал, хийдэл, зөрчлийг арилгах, хуулийн төслийн бичвэрийг ойлгомжтой, хэрэгжих боломжтой, хүлээн зөвшөөрөгдөх байдлаар боловсруулах болон хуулийн төслийн боловсруулалтын чанарыг сайжруулахад чиглэсэн дүгнэлт, зөвлөмж өгөхөд энэхүү үнэлгээний зорилго оршино.

Эрүүгийн хэрэг хянан шийдвэрлэх тухай хуульд нэмэлт, өөрчлөлт оруулах тухай хуулийн төслийн /цаашид “Хуулийн төсөл” гэх/ үр нөлөөг үнэлэх ажиллагааг Хууль тогтоомжийн тухай хуульд заасны дагуу Засгийн газрын 2016 оны 59 дүгээр тогтоолын[[2]](#footnote-2) 3 дугаар хавсралтаар батлагдсан “Хуулийн төслийн үр нөлөө тооцох аргачлал" /цаашид “аргачлал" гэх/-г баримтлан доорх үе шаттайгаар хийв. Үүнд:

Нэг.Шалгуур үзүүлэлтийг сонгох

Хоёр.Хуулийн төслөөс үр нөлөө тооцох хэсгээ тогтоох

Гурав.Урьдчилан сонгосон шалгуур үзүүлэлтэд тохирох шалгах хэрэгслийн дагуу үр нөлөөг тооцох

Дөрөв.Хуулийн төслийн үр дүнг үнэлж дүгнэлт, зөвлөмж өгөх

**НЭГ.ХУУЛИЙН ТӨСЛИЙГ ҮНЭЛЭХ ШАЛГУУР ҮЗҮҮЛЭЛТИЙГ**

**СОНГОСОН БАЙДАЛ, СОНГОХ ҮНДЭСЛЭЛ**

Тус үнэлгээний ажлыг хийж гүйцэтгэхдээ хуулийн төслийн зорилго, хамрах хүрээ, зохицуулах асуудалтай уялдуулан, аргачлалд дурдсан 6 шалгуур үзүүлэлтээс хуулийн төслийн үр нөлөөг үнэлж, гарах үр дагаврыг урьдчилан тогтоож чадахуйц дараах шалгуур үзүүлэлтийг сонголоо. Үүнд:

1.Зорилгод хүрэх байдал;

2.Ойлгомжтой байдал;

3.Харилцан уялдаа зэрэг болно.

“Зорилгод хүрэх байдал" гэсэн шалгуур үзүүлэлтийн хүрээнд хуулийн төсөл болон түүний зорилго нь хуулийн төслийн үзэл баримтлалд тусгасан зорилгын хүрээнд боловсруулагдаж чадсан эсэх болон бодит үндэслэл, шаардлагад нийцэж буй байдал, хуулийн төсөлд тусгагдсан зохицуулалтууд нь төслийн зорилгыг хангахад чиглэсэн бөгөөд түүнд хүргэх боломжтой эсэхийг үнэлнэ.

Энэхүү үнэлгээг хийхдээ хуулийн төслийн үзэл баримтлал, танилцуулга, хуулийн төсөлтэй танилцаж хуулийн төсөл боловсруулах болсон үндэслэл, шаардлагыг судлан үзсэний дагуу хуулийн төслөөс түүний зорилго болон зорилгод хүрэхэд чиглэгдсэн бөгөөд хуулийн зорилгыг тодорхой илэрхийлж чадахуйц арга хэмжээ буюу зохицуулалтыг сонгож авсан болно.

**“Ойлгомжтой байдал”** гэсэн шалгуур үзүүлэлтийг хуулийн төсөл нь түүнийг хэрэглэх, хэрэгжүүлэх этгээдүүдийн хувьд ойлгомжтой, логик дараалалтай томьёологдсон эсэх, хуулийн төсөл нь Хууль тогтоомжийн тухай хууль, Хууль тогтоомжийн төсөл боловсруулах аргачлалд заасан шаардлагыг хангасан эсэхийг хянах зорилгоор хуулийн төслийг бүхэлд нь үнэлэхээр сонголоо.

“Харилцан уялдаа” шалгуур үзүүлэлтийн хүрээнд хуулийн төслийг бүхэлд нь үнэлэх бөгөөд хуулийн төсөл Монгол Улсын Үндсэн хууль холбогдох бусад хуультай болон хуулийн төслийн зохицуулалт өөр хоорондоо нийцсэн эсэхийг аргачлалд заасан асуултад хариулах байдлаар үнэлгээг хийхээр тооцов.

ХОЁР.ХУУЛИЙН ТӨСЛӨӨС ҮР НӨЛӨӨГ ҮНЭЛЭХ ХЭСГИЙГ

ТОГТООСОН БАЙДАЛ

**2.1.”Зорилгод хүрэх байдал”** **шалгуур үзүүлэлтийн хүрээнд үнэлэгдэх хуулийн төслийн зохицуулалт:**

Хуулийн төслийн зохицуулалт нь хуулийн төсөл боловсруулах болсон хэрэгцээ, шаардлагад нийцсэн эсэхийг шалгахын тулд хуулийн төслийн үзэл баримтлалд тусгасан хэрэгцээ шаардлагыг хуулийн төсөлд хэрхэн тусгасныг тогтоох, эдгээр зохицуулалт нь үзэл баримтлалд тодорхойлсон хэрэгцээ, шаардлагад нийцсэн эсэхийг харьцуулан дүгнэхээр дараах байдлаар үнэлэх хэсгээ тогтоолоо.

|  |  |
| --- | --- |
| **Хуулийн төслийн үзэл баримтлалд тусгасан хэрэгцээ, шаардлага** | **Хуулийн төслийн зохицуулалт** |
| 1. Эрүүгийн хэрэг хянан шийдвэрлэхэд Монгол Улсын Үндсэн хууль, олон улсын эрх зүйн нийтээр хүлээн зөвшөөрсөн зарчим, хэм хэмжээнд үндэслэх зохицуулалтыг нэмэх | *Хуулийн төслийн 1 дүгээр зүйлийн 1 дэх хэсэг.*1.2 дугаар зүйлийн 6 дахь хэсэг.Эрүүгийн хэрэг хянан шийдвэрлэхдээ Монгол Улсын Үндсэн хууль, олон улсын эрх зүйн нийтээр хүлээн зөвшөөрсөн зарчим, хэм хэмжээнд үндэслэж, энэ хуулийг баримтална. |
| 2. Зарим төрлийн гэмт хэрэг, тухайлбал, ард нийтийн санал асуулга явуулах болон авлигын зарим төрлийн гэмт хэргийн хэрэг бүртгэлт, мөрдөн байцаалт явуулах харьяалалд холбогдох өөрчлөлтийг тусгах | *Хуулийн төслийн 2 дугаар зүйл.*Эрүүгийн хэрэг хянан шийдвэрлэх тухай хуулийн 6.1 дүгээр зүйлийн 1.1 дэх заалт буюу Тагнуулын байгууллагад харьяалагдах гэмт хэрэгт 19.18 /Монгол Улсын тусгаар тогтнол, нутаг дэвсгэрийн бүрэн бүтэн байдлыг үгүйсгэх зорилгоор ард нийтийн санал асуулга явуулах/ гэмт хэргийг нэмэх;2.1 дэх заалт буюу Авлигатай тэмцэх газарт харьяалагдах гэмт хэрэгт 22.4 /Нийтийн албан тушаалтан хахууль авах/, 22.10 /Үндэслэлгүйгээр хөрөнгөжих/ дугаар зүйлийн 2, 3 дахь хэсэг, 22.13 /Хахууль авах/ гэмт хэргийг нэмэх. |
| 3. Яллагдагч, шүүгдэгч хохирлоо нөхөн төлж, хор уршгийг арилгаснаар хэргийг хэрэгсэхгүй болгох талаарх зохицуулалтыг Эрүүгийн хуульд нийцүүлэн шинээр тусгах | *Хуулийн төслийн 1 дүгээр зүйлийн 3 дахь хэсэг.*1.16 дугаар зүйл. Яллагдагч, шүүгдэгч хохирлыг нөхөн төлж, хор уршгийг арилгаснаар хэргийг хэрэгсэхгүй болгох1.Яллагдагч, шүүгдэгч нь Эрүүгийн хуульд хорих ялын дээд хэмжээг гурван жил, түүнээс бага, эсхүл хорих ял оногдуулахгүйгээр заасан гэмт хэрэг үйлдсэн, учруулсан хохирлоо нөхөн төлсөн, хор уршгийг арилгасан бол хэргийг хэрэгсэхгүй болгоно.2.Хохирогч нь яллагдагчийн эрхшээлд байгаагаас, эсхүл бусад шалтгааны улмаас өөрийн эрх, хууль ёсны ашиг сонирхлыг хамгаалж чадахгүй тохиолдолд хэргийг хэрэгсэхгүй болгож болохгүй ба энэ тохиолдолд хэргийг шүүхэд шилжүүлж шүүх ердийн журмаар хянан шийдвэрлэнэ.3.Энэ зүйлийн 1 дэх хэсэгт заасан журам Эрүүгийн хуульд заасан хүний бэлгийн эрх чөлөө, халдашгүй байдлын эсрэг, авлига, тагнуулын гэмт хэрэгт хамаарахгүй. |
| 4. Эрүүгийн хэрэг хянан шийдвэрлэх ажиллагааг түргэн шуурхай явуулах нөхцөл боломжийг бүрэн бүрдүүлэх үүднээс мөрдөгчид бие даан шийдвэр гаргах боломжтой зарим үйл ажиллагаа, эрхийг хэрэгжүүлэх боломж олгох зохицуулалтад өөрчлөлт оруулах. Тухайлбал, Хэрэг бүртгэлт, мөрдөн байцаалтын ажиллагааг шуурхай явуулах, хохирогчийн зөрчигдсөн эрх, хууль ёсны ашиг сонирхлыг сэргээн эдлүүлэх зорилтыг хангах үүднээс мөрдөгч эрүүгийн хэрэг хянан шийдвэрлэх ажиллагаанд оролцогчдыг дуудан ирүүлэх болон албадан ирүүлэх, мөн эрүүгийн хэрэг үүсгэж яллагдагчаар татах, хэрэг бүртгэлтийн хэргийг хаах, мөрдөн байцаалтыг түдгэлзүүлэх, сэргээх, эрүүгийн хэргийг нэгтгэх, тусгаарлах, мөрдөгчийн нээсэн хэрэг бүртгэлийн хэрэгт прокурорын нэгдсэн цахим бүртгэлээс дугаар олгох эрхийг нэмэх | *1. Хуулийн төслийн 1 дүгээр зүйлийн 15 дахь хэсэг.*30.8 дугаар зүйлийн 1.4 дэх заалт: “эрүүгийн хэрэг үүсгэж яллагдагчаар татах”.*2. Хуулийн төслийн 2 дугаар зүйл.*29.2 дугаар зүйлийн 7 дахь хэсгийн “прокурор” гэсний дараа “, мөрдөгч” гэж; 30.17 дугаар зүйлийн 4 дэх хэсэг; 31.2 дугаар зүйлийн 2 дахь хэсгийн “Прокурор” гэсний дараа “, эсхүл мөрдөгч” гэж, 31.14 дүгээр зүйлийн 5 дахь хэсгийн “прокурор” гэсний дараа “, эсхүл мөрдөгч” гэж нэмэх.3. *Хуулийн төслийн 4 дүгээр зүйл.*31.14 дүгээр зүйлийн 1 дэх хэсгийн “Прокурор нь мөрдөгчийн саналыг үндэслэлтэй гэж үзвэл” гэснийг “Прокурор, эсхүл мөрдөгч нь” гэж, 30.14 дүгээр зүйлийн 1 дэх хэсгийн “хаах саналаа” гэснийг “хаасан шийдвэрээ” гэж, мөн зүйлийн 2, 3 дахь хэсэг, 30.15 дугаар зүйлийн 2 дахь хэсгийн “саналыг” гэснийг “шийдвэрийг” гэж өөрчлөх.4. *Хуулийн төслийн 3 дугаар зүйлийн 3 дахь хэсэг.*30.9 дүгээр зүйлийн 1 дэх хэсэг:“1.Мөрдөгч хэрэг бүртгэлтийн хэрэг нээсэн бол даруй прокурорын нэгдсэн цахим бүртгэлд нэвтрэн хэргийн дугаар авна.”5. *Хуулийн төслийн 3 дугаар зүйлийн 2 дахь хэсэг.*12.1 дүгээр зүйлийн 1 дэх хэсэг: “1.Мөрдөгч, эсхүл прокурор нь гэрч, хохирогч, иргэний нэхэмжлэгч, иргэний хариуцагч, шинжээч, яллагдагчаас мэдүүлэг авах, шийдвэр танилцуулах, мөрдөн шалгах ажиллагаанд оролцуулах зайлшгүй шаардлагатай бол мэдэгдэх хуудсаар дуудан ирүүлнэ.”  |
| 5. Зайлшгүй тохиолдолд мөрдөгч техник технологийн дэвшлийг ашиглан цахим хэлбэрээр хэргийн оролцогч нараас мэдүүлэг авах, авсан мэдүүлгийг нотлох баримтын хэмжээнд үнэлэх, түүнчлэн эрх бүхий байгууллагын цахим мэдээллийн сангаас цахим гарын үсгээр баталгаажуулсан лавлагаа, тодорхойлолтыг нотлох баримтад тооцох зохицуулалтыг хуульчлах |  *Хуулийн төслийн 2 дугаар зүйл.*25.1 дүгээр зүйлийн 2 дахь хэсгийн “газар очиж”, гэсний дараа “эсхүл дүрс харж ярих боломжтой холбоо мэдээллийн хэрэгсэл ашиглаж” гэж;16.1 дүгээр зүйлийн 1 дэх хэсгийн “дуу-дүрсний бичлэг,” гэсний дараа “эрх бүхий байгууллагын цахим мэдээллийн сангаас цахим гарын үсгээр баталгаажуулж авсан лавлагаа, тодорхойлолт,” гэж;28.3 дугаар зүйлийн 6 дахь хэсгийн “боломжгүй” гэсний дараа “, эсхүл дүрс харж ярих боломжтой холбоо мэдээллийн хэрэгсэл ашиглаж мэдүүлэг өгсөн” гэж нэмэх. |
| 6. Барьцааны хэмжээг тодорхой болгох, түүнчлэн эрүүгийн хэрэгт холбогдуулан шалгагдаж байгаа хуулийн этгээдийн бизнесийн үйл ажиллагааг нэн тэргүүнд зогсоох, саад учруулахгүй байх, мөн таслан сэргийлэх арга хэмжээний үр нөлөөг харгалзан хувийн батлан даалтанд өгөх албадлагын арга хэмжээг хуульчлах | *Хуулийн төслийн 1 дүгээр зүйлийн 8 дахь хэсэг.*14.6 дугаар зүйлийн 9 дэх хэсэг. Барьцааны хэмжээ гэмт хэргийн нийгмийн хор аюул, хохирлын хэмжээ, хор уршгийн шинж, яллагдагч, шүүгдэгчийн хувийн байдлыг харгалзан таван саяаас нэг зуун сая хүртэл төгрөг байна. |
| 7. Эрүүгийн хуулийн тусгай ангийн Хорин хоёрдугаар бүлгийн зарим зүйлд заасан авлигын гэмт хэрэг, Хорин есдүгээр бүлэгт заасан Хүн төрөлхтний аюулгүй байдал, энх тайвны эсрэг гэмт хэргийг хялбаршуулсан журмаар хянан шийдвэрлэхгүй байх, авлигын хэргийг түргэн шуурхай шийдвэрлэх, мэргэшсэн шүүгчээр шийдвэрлүүлэх үүднээс давж заалдах шатны шүүх анхан шатны журмаар шийдвэрлэдэг байх, давж заалдах эрхийг Улсын дээд шүүхэд хангахтай холбоотой нэмэлт оруулах | *1. Хуулийн төслийн 1 дүгээр зүйлийн 10 дахь хэсэг.*17.1 дүгээр зүйлийн 6 дахь хэсэг. Эрүүгийн хуулийн Хорин хоёрдугаар бүлэг, Хорин есдүгээр бүлэгт заасан гэмт хэргийг хялбаршуулсан журмаар хянан шийдвэрлэхгүй.2. *Хуулийн төслийн 1 дүгээр зүйлийн 18 дахь хэсэг.*39.1 дүгээр зүйлийн 9 дэх хэсэг. Давж заалдах шатны шүүх Эрүүгийн хуулийн Хорин хоёрдугаар бүлэгт заасан авлигын гэмт хэргийг анхан шатны журмаар хянан шийдвэрлэнэ. |
| 8. Таслан сэргийлэх арга хэмжээний үр нөлөөг харгалзан хувийн батлан даалтанд өгөх албадлагын арга хэмжээг нэмэх | *1. Хуулийн төслийн 1 дүгээр зүйлийн 7 дахь хэсэг.*14.1 дүгээр зүйлийн 1.7 дахь заалт. “хувийн батлан даалтад өгөх.”2. *Хуулийн төслийн 1 дүгээр зүйлийн 9 дэх хэсэг.*14.15 дугаар зүйл.Хувийн батлан даалт1.Хувийн батлан даалт гэж байнга оршин суугаа газрын хаягтай, тодорхой ажил, хөдөлмөр эрхэлдэг, хөрөнгийн эх үүсвэртэй, батлан даагчийн үүргийг бүрэн хүлээх чадвартай, насанд хүрсэн иргэнээс яллагдагч, шүүгдэгчийг төлөв томоотой байлгах, шүүх, прокурор, мөрдөгчийн дуудсан цагт ирүүлж байхыг хариуцаж, бичгээр үүрэг авахыг ойлгоно.2.Батлан даагч нь хоёроос доошгүй байна.3.Яллагдагч, шүүгдэгч нь мөрдөн байцаалт, шүүхээс оргон зайлбал хариуцлага хүлээлгэхийг батлан даагчид сануулах ба яллагдагч, шүүгдэгч нь мөрдөн байцаалт, шүүхээс оргон зайлсан тохиолдолд тухайн яллагдагч, шүүгдэгчийг эрэн сурвалжлахад гарсан бүх зардлыг батлан даагчаар нөхөн төлүүлнэ. |

**2.2. “Ойлгомжтой байдал”** **гэсэн шалгуур үзүүлэлтийн хүрээнд үнэлэгдэх хуулийн төслийн зохицуулалт:**

Хуулийн төсөл нь түүнийг хэрэглэх, хэрэгжүүлэх этгээдүүдийн хувьд ойлгомжтой, логик дараалалтай томьёологдсон эсэх, Хууль тогтоомжийн тухай хууль, Хууль тогтоомжийн төсөл боловсруулах аргачлалд заасан шаардлагыг хангасан эсэхийг хянах зорилгоор хуулийн төслийг бүхэлд нь үнэлэхээр сонголоо.

**2.3.”Харилцан уялдаа” шалгуур үзүүлэлтийн хүрээнд үнэлэгдэх хуулийн төслийн зохицуулалт:**

Эрүүгийн хэрэг хянан шийдвэрлэх тухай хуульд нэмэлт, өөрчлөлт оруулах тухай хуулийн төсөл нь өөр хоорондоо болон хүчин төгөлдөр үйлчилж буй бусад хууль тогтоомжтой нийцэж буй эсэхийг “харилцан уялдаа” шалгуур үзүүлэлтийн тусламжтайгаар тогтоох юм. Уг шалгуур үзүүлэлтээр хуулийн төслийн зохицуулалтыг үнэлэхдээ тодорхой стандарт асуултуудад хариулах замаар зохицуулалт нэг бүрийн уялдаа холбоог шалгах тул хуулийн төслийн тодорхой зүйл, хэсэг, заалт, зохицуулалтыг бус төслийг бүхэлд нь сонгон авч үнэлэх нь зүйтэй байна. Энэ шалгуур үзүүлэлтийн хүрээнд хуулийн төслийг бүхэлд нь үнэлэх юм.

**ГУРАВ.ШАЛГУУР ҮЗҮҮЛЭЛТЭД ТОХИРОХ ШАЛГАХ ХЭРЭГСЛИЙН ДАГУУ**

**ХУУЛЬ ТОГТООМЖИЙН ТӨСЛИЙН ҮР НӨЛӨӨГ ҮНЭЛЭХ**

Өмнөх үе шатанд сонгосон шалгуур үзүүлэлтийн дагуу үнэлэх хуулийн төслийн зохицуулалтыг тухайн шалгуур үзүүлэлтэд тохирох шалгах хэрэгслийг ашиглан хууль тогтоомжийн үр нөлөөг үнэлэх юм. Шалгуур үзүүлэлтийг дараах шалгах хэрэгслийн дагуу хуулийн төслийн үр нөлөөг үнэлэх болно.

|  |  |  |
| --- | --- | --- |
| **д/д** | **Шалгуур үзүүлэлт** | **Шалгах хэрэгсэл** |
| 1 | Зорилгод хүрэх байдал  | Зорилгод дүн шинжилгээ хийх  |
| 2 | Ойлгомжтой байдал | **Ойлгомжтой байдлыг шалгах:**Хуулийн төсөлд хамаарах этгээдүүдээс уг төсөл нь ойлгомжтой байдлаар томьёологдсон эсэхийг шалгах, түүнчлэн Хууль тогтоомжийн тухай хууль, Хууль тогтоомжийн төсөл боловсруулах аргачлалыг баримталсан эсэхийг шалгана. |
| 3 | Харилцан уялдаа  | **Харилцан уялдааг шалгах:** Хуулийн төслийн уялдаа холбоог аргачлалын 4.10-т заасан асуултад хариулах замаар шалгана. |

Дээрх урьдчилан сонгож авсан шалгуур үзүүлэлтэд тохирох шалгах хэрэгслийн дагуу хуулийн төсөлд үр нөлөөний үнэлгээг дараах байдлаар хийв.

**3.1.”Зорилгод хүрэх байдал” шалгуур үзүүлэлтийн хүрээнд хийсэн үнэлгээ:**

 Энэ шалгуур үзүүлэлтүүдийн хүрээнд хуулийн төслийн зохицуулалт нь хуулийн төсөл боловсруулах болсон хэрэгцээ, шаардлагад нийцсэн эсэхийг шалгахын тулд хуулийн төслийн үзэл баримтлалд тусгасан хэрэгцээ шаардлагыг хуулийн төсөлд хэрхэн тусгасныг тогтоох, эдгээр зохицуулалт нь үзэл баримтлалд тодорхойлсон хэрэгцээ, шаардлагад нийцэж байгаа эсэхийг харьцуулан дүн шинжилгээ хийлээ.

Монгол Улсын Их Хурлын2020 оны 24 дүгээр тогтоолоор баталсан “Монгол Улсын Засгийн газрын 2020-2024 оны үйл ажиллагааны хөтөлбөр”-ийн 4.4.7-д “Эрүүгийн хууль тогтоомжийн эрх зүйн шинэчлэлийг гүнзгийрүүлж, гэмт хэрэг, зөрчилтэй тэмцэх, урьдчилан сэргийлэх тогтолцоо, бодлого, арга барилыг боловсронгуй болгоно.” гэж, Монгол Улсын Их Хурлын 2021 оны 106 дугаар тогтоолоор баталсан “Шинэ сэргэлтийн бодлого”-ын Зургаа дахь хэсгийн “Төрийн бүтээмжийн сэргэлт”-ийн 6.5-д “Авлига, албан тушаалын гэмт хэрэгт оногдуулах ялын бодлогыг чангатгана.” гэж тус тус тусгасан байна.

Дээрх бодлогын баримт бичигт тусгасан зорилго, зорилтыг хэрэгжүүлэх үүднээс Эрүүгийн хэрэг хянан шийдвэрлэх тухай хуульд нэмэлт, өөрчлөлт оруулах тухай төслийг боловсруулах үндэслэл, хэрэгцээ шаардлага гарсан байх бөгөөд хуулийн төслийн үзэл баримтлалд тусгасан хэрэгцээ шаардлагыг хуулийн төсөлд хэрхэн тусгасан, түүнчлэн хуулийн төсөлд бүрэн дүүрэн, хангалттай тусгаж чадсан эсэхэд дараах байдлаар үнэлэлт, дүгнэлт хийлээ. Үүнд:

*1.Эрүүгийн хэрэг хянан шийдвэрлэхэд Монгол Улсын Үндсэн хууль, олон улсын эрх зүйн нийтээр хүлээн зөвшөөрсөн зарчим, хэм хэмжээнд үндэслэх зохицуулалтыг нэмэх гэсэн хэрэгцээ шаардлагын хүрээнд:*

Монгол Улсын Үндсэн хуулийн Аравдугаар зүйлд зааснаар олон улсын эрх зүйн нийтээр хүлээн зөвшөөрсөн хэм хэмжээ, зарчим болон Монгол Улсын олон улсын гэрээ нь тус улсын эрх зүйн тогтолцооны нэг хэсэг бөгөөд Монгол Улс нь олон улсын эрх зүйн үндсэн зарчмуудын нэг болох “гэрээгээр хүлээсэн үүргээ шударгаар сахин биелүүлэх” зарчмыг баримтлах талаар Үндсэн хуулийн мөн зүйлийн 2 дахь хэсэгт тунхаглажээ. Эрүүгийн хэрэг хянан шийдвэрлэх хэмжээ хязгаарыг олон улсын эрх зүйн зарчим, хэм хэмжээнд нийцүүлэх зохицуулалтыг нэмснээр Монгол Улсын Олон улсын гэрээний хэрэгжилт, түүний хэмжээ хязгаарыг бүрэн дайчлах боломж бүрдэнэ гэж үзэж байна. Хуулийн төслийн 1 дүгээр зүйлийн 1 дэх хэсгээр Эрүүгийн хэрэг хянан шийдвэрлэх тухай хуулийн 1.2 дугаар зүйлийн 6 дахь хэсэг болох “Эрүүгийн хэрэг хянан шийдвэрлэхдээ Монгол Улсын Үндсэн хууль, олон улсын эрх зүйн нийтээр хүлээн зөвшөөрсөн зарчим, хэм хэмжээнд үндэслэж, энэ хуулийг баримтална” гэсэн зохицуулалтыг нэмсэн нь үзэл баримтлалын дээрх хэрэгцээ шаардлагад нийцсэн байна.

 ***2.*** *Зарим төрлийн гэмт хэрэг, тухайлбал, ард нийтийн санал асуулга явуулах болон авлигын зарим төрлийн гэмт хэргийн хэрэг бүртгэлт, мөрдөн байцаалт явуулах харьяалалд холбогдох өөрчлөлтийг тусгах гэсэн хэрэгцээ шаардлагын хүрээнд:*

Монгол Улсын Их Хурлаас 2019 оны 11 дүгээр сарын 14-ний өдөр Монгол Улсын Үндсэн хуульд оруулсан нэмэлт, өөрчлөлтөөр Монгол Улсын Үндсэн хуулийн Хорин тавдугаар зүйлийн 1 дэх хэсгийн 16 дахь заалтад “Монгол Улс өөрийн тусгаар тогтнол, нутаг дэвсгэрийн бүрэн бүтэн байдлыг үгүйсгэх аливаа оролдлогыг үл зөвшөөрөх бөгөөд мөнхүү зорилгоор ард нийтийн санал асуулга явуулахыг хориглоно.” гэж заасан бөгөөд Монгол Улсын Үндсэн хууль, түүний үзэл баримтлалд нийцүүлэн хууль бус ард нийтийн санал асуулга явуулахыг гэмт хэрэгт тооцохтой холбогдсон нэмэлтийг Эрүүгийн хуулийн Арван есдүгээр бүлэгт оруулах зайлшгүй шаардлага бий болсон. Ийнхүү Монгол Улсын тусгаар тогтнол, нутаг дэвсгэрийн бүрэн бүтэн байдлыг үгүйсгэх зорилгоор ард нийтийн санал асуулга явуулахыг гэмт хэрэгт тооцохоор Эрүүгийн хуульд нэмэлт орж байгаатай холбогдуулан энэхүү гэмт хэргийг тагнуулын байгууллага мөрдөн шалгах зохицуулалтыг Эрүүгийн хэрэг хянан шийдвэрлэх тухай хуульд хуульчлах шаардлагатай болсон байна. Түүнчлэн Эрүүгийн хуульд Хахууль авах, Үндэслэлгүйгээр хөрөнгөжих гэмт хэргийн субьектийг өргөжүүлж байгаатай холбогдуулан авлигатай тэмцэх байгууллагын мөрдөн шалгах харьяалалд холбогдох өөрчлөлтийг тусгах шаардлага үүссэн байна. Үүнтэй холбоотойгоор, Эрүүгийн хэрэг хянан шийдвэрлэх тухай хуульд дээрх гэмт хэргүүдийг мөрдөн шалгах байгууллагын харьяаллыг тодорхойлж өгсөн нь үзэл баримтлалын хэрэгцээ шаардлагад нийцсэн байна.

*3. Яллагдагч, шүүгдэгч хохирлоо нөхөн төлж, хор уршгийг арилгаснаар хэргийг хэрэгсэхгүй болгох талаарх зохицуулалтыг Эрүүгийн хуульд нийцүүлэн шинээр нэмэх гэсэн хэрэгцээ шаардлагын хүрээнд:*

Монгол Улсад бүртгэгдсэн гэмт хэргийн дийлэнх хувийг Эрүүгийн хуулийн тусгай ангид хорих ял оногдуулахгүйгээр заасан, эсхүл хорих ялын дээд хэмжээг гурван жил, түүнээс бага хугацаагаар тогтоосон гэмт хэрэг эзэлдэг бөгөөд нийгмийн хор аюулаар бага эдгээр гэмт хэргийг үйлдсэн хүн тухайн гэмт хэргийн улмаас учруулсан хохирлоо нөхөн төлсөн, хор уршгийг арилгасан, эсхүл гэмт хэргийн улмаас учруулсан хохирлоо нөхөн төлөх, хор уршгийг арилгахаа илэрхийлсэн бол эрүүгийн хариуцлагаас чөлөөлж болох үндэслэлийг Эрүүгийн хуульд нэмэлт оруулахаар тусгасантай холбогдуулан Эрүүгийн хэрэг хянан шийдвэрлэх тухай хуульд мөн яллагдагч, шүүгдэгч хохирлоо нөхөн төлж, хор уршгийг арилгаснаар хэргийг хэрэгсэхгүй болгох талаар холбогдох зохицуулалтыг тусгах шаардлагатай болсон.

Ийнхүү хөнгөн гэмт хэргийн хохирол нөхөн төлж, хор уршгийг арилгаснаар хэрэгсэхгүй болгох зохицуулалтыг хуульчлах нь анх удаа хөнгөн гэмт хэрэг үйлдсэн хүнд ял оногдуулахгүйгээр шийдвэрлэх, төрийн энэрэнгүй ёсны зарчмыг хангах, нөгөөтэйгүүр шүүхийн ачааллыг бууруулах, хэрэг хянан шийдвэрлэх ажиллагааны зардал хэмнэх зэрэг олон талын ач холбогдолтой гэж үзэж байна.

Тухайлбал, Улсын хэмжээнд 2019 онд нийт гэмт хэрэг 31524 бүртгэгдсэнээс 8265 буюу 26.2 хувийг, 2020 онд нийт гэмт хэрэг 23064 бүртгэгдсэнээс 7405 буюу 32.1 хувийг, 2021 онд нийт гэмт хэрэг 25429 бүртгэгдсэнээс 7637 буюу 30 хувийг Эрүүгийн хуулийн Арван нэгдүгээр бүлэгт заасан Хүний эрүүл мэндийн халдашгүй байдлын эсрэг гэмт хэрэг эзэлж байна.

Үүнээс Хүний эрүүл мэндийн халдашгүй байдлын эсрэг гэмт хэрэгтэй Эрүүгийн хуулийн тус бүлгийн 11.6 дугаар зүйлд заасан Хүний эрүүл мэндэд хөнгөн хохирол санаатай учруулах гэмт хэргийг харьцуулахад 2019 онд 8265 гэмт хэрэг бүртгэгдсэнээс 7391 буюу 89.4 хувийг, 2020 онд 7405 гэмт хэрэг бүртгэгдсэнээс 6373 буюу 86.3 хувийг, 2021 онд 7637 гэмт хэрэг бүртгэгдсэнээс 6453 буюу 84.5 хувийг Хүний эрүүл мэндэд хөнгөн хохирол санаатай учруулах гэмт хэрэг эзэлсэн байна.

Улсын хэмжээний гэмт хэрэгтэй Эрүүгийн хуулийн 11.6 зүйлд заасан гэмт хэргийг харьцуулахад 2019 онд 31524 гэмт хэрэг бүртгэгдсэнээс 7391 буюу 23.4 хувь, 2020 онд 23064 гэмт хэрэг бүртгэгдсэнээс 6373 буюу 27. 6 хувь, 2021 онд 23429 гэмт хэрэг бүртгэгдсэнээс 6453 буюу 25.4 хувьтай байна.

Дээрх тоон үзүүлэлтээс харахад энэ төрлийн гэмт хэрэг сүүлийн 3 жилийн дунджаар улсын хэмжээний нийт хэргийн 28.1 хувийг, Эрүүгийн хуулийн 11.6 дугаар зүйлд заасан гэмт хэрэг Хүний эрүүл мэндийн халдашгүй байдлын эсрэг гэмт хэргийн 85.2 хувийг эзэлж, жил тутам 2.7 хувиар өссөн байна.

Иймд яллагдагч, шүүгдэгч хохирлоо нөхөн төлж, хор уршгийг арилгаснаар хэргийг хэрэгсэхгүй болгох талаарх зохицуулалтыг нэмэхээр тусгасан нь үзэл баримтлалын дээрх хэрэгцээ шаардлагыг хангаж байна гэж үзлээ.

*4. Эрүүгийн хэрэг хянан шийдвэрлэх ажиллагааг түргэн шуурхай явуулах нөхцөл боломжийг бүрэн бүрдүүлэх үүднээс мөрдөгчид бие даан шийдвэр гаргах боломжтой зарим үйл ажиллагаа, эрхийг хэрэгжүүлэх боломж олгох зохицуулалтад өөрчлөлт оруулах гэсэн хэрэгцээ шаардлагын хүрээнд:*

Эрүүгийн хэрэг хянан шийдвэрлэх ажиллагааг түргэн шуурхай явуулах нөхцөл боломжийг бүрэн бүрдүүлэх үүднээс мөрдөгч бие даан шийдвэр гаргах боломжтой зарим үйл ажиллагаа, эрхийг хэрэгжүүлэх тухайд практикт дараах хүндрэл бэрхшээлүүд гарч байгаатай холбогдууланзарим эрхийг хэрэгжүүлэх боломжийг өгөх нь зүйтэй.

Тухайлбал, мөрдөгч гэмт хэргийн шинжтэй гомдол, мэдээлэл, эрүүгийн хэргийг хүлээн авч мөрдөн шалгах ажиллагааны явцад тогтоогдсон нөхцөл байдлыг үнэлж хуульд заасан аль нэг шийдвэрийг гарган түүний дагуу мөрдөгчийн санал үйлдэн прокурорт хүргүүлж байна.

Энэ нь нэг талдаа мөрдөгчийн өөрийн бие даан гаргаж байгаа шийдвэрийг үгүйсгэн, гаргасан шийдвэрийн дагуу хариуцлага хүлээхээс зайлсхийх боломжийг бүрдүүлж, нөгөөтэйгүүр гомдол, мэдээлэл, эрүүгийн хэргийн шалгалтын явцад цугларсан нотлох баримтыг үнэлэн гаргах шийдвэр удааширч иргэдийг чирэгдүүлж байгаа тул хэрэг бүртгэлтийн хэрэг нээх, нээхээс татгалзах, эрүүгийн хэрэг үүсгэж, яллагдагчаар татах, хэрэг бүртгэлтийн хэргийг хаах, нэгтгэх, тусгаарлах шийдвэрийг мөрдөгч бие даан гаргах боломжийг олгож эрүүгийн хэрэг хянан шийдвэрлэх ажиллагаа түргэн шуурхай явуулах нөхцөлийг нэмэгдүүлэх шаардлагатай байна.

Түүнчлэн хэрэг бүртгэлтийн хэрэгт шалгагдаж байгаа этгээдэд таслан сэргийлэх арга хэмжээ авах, мөрдөгч хэрэг бүртгэлтийн шатанд шалгагдаж байгаа этгээдийг албадан ирүүлэх боломжгүй байдлаас гэмт хэрэг үйлдсэн этгээд оргон зайлах, улмаар ял завших боломж бүрдсэн байна.

Иймд хэрэг бүртгэлт, мөрдөн байцаалтын ажиллагааг шуурхай явуулах, хохирогчийн зөрчигдсөн эрх, хууль ёсны ашиг сонирхлыг сэргээн эдлүүлэх зорилтыг хангах үүднээс мөрдөгч эрүүгийн хэрэг хянан шийдвэрлэх ажиллагаанд оролцогчдыг дуудан болон албадан ирүүлэх эрхтэй байх, түүнчлэн цахим хэлбэрээр автоматоор хэрэг бүртгэлтийн хэргийн дугаар авах зохицуулалтыг бий болгох шаардлагатай байна.

Ийнхүү мөрдөн шалгах ажиллагааны зарим эрхийг мөрдөгчид олгосноор прокурорын эрүүгийн хэрэгт тавих хяналт хязгаарлагдахгүй бөгөөд мөрдөгчийн гаргасан шийдвэрийг хүчингүй болгох, өөрчлөх, хэвээр үлдээх эрх хэмжээ хэвээр байна. Түүнчлэн прокуророос эрүүгийн хэрэгт тавих хяналт сайжирч, эрүүгийн хэрэгт зөвшөөрөл олгох, шийдвэр гаргах зэргээр ажлын ачааллын тодорхой хувийг цаасан хэлбэрээр гаргахад зарцуулагддаг байсан нь өөрчлөгдөж, хэрэг бүртгэлт, мөрдөн байцаалтын ажиллагааны хяналт тавих үндсэн чиг үүргээ биелүүлэх нөхцөл бүрдэж, мөрдөн шалгах ажиллагааны явцад хүний эрх, эрх чөлөөг хангах, зөрчигдсөн эрхийг нөхөн сэргээн эдлүүлэх ажлын үр дүн дээшлэх болно гэж үзэж байна.

Иймд мөрдөгчид бие даан шийдвэр гаргах боломж олгож, эрүүгийн хэрэг хянан шийдвэрлэх ажиллагааг хурдан шуурхай явуулах нөхцлөөр хангаж байгаа зохицуулалт нэмсэн нь үзэл баримтлалын дээрх хэрэгцээ шаардлагыг хангаж байна гэж үзлээ.

*5. Зайлшгүй тохиолдолд мөрдөгч техник технологийн дэвшлийг ашиглан цахим хэлбэрээр хэргийн оролцогч нараас мэдүүлэг авах, авсан мэдүүлгийг нотлох баримтын хэмжээнд үнэлэх, түүнчлэн эрх бүхий байгууллагын цахим мэдээллийн сангаас цахим гарын үсгээр баталгаажуулсан лавлагаа, тодорхойлолтыг нотлох баримтад тооцох зохицуулалтыг хуульчлах гэсэн хэрэгцээ шаардлагын хүрээнд:*

Эрүүгийн хэргийн нотлох баримт бүрдүүлэх ажиллагааны 60-70 хувийг мэдүүлэг авах ажиллагаа эзэлдэг бөгөөд хэргийг шуурхай шалгаж шийдвэрлэх ялангуяа цар тахал, онц байдал зарласан үед иргэдээс мэдүүлэг авахад хүндрэл учирч улмаар хэргийн шалгалтын ажиллагаа удааширч, эрүүгийн хэрэг хянан шийдвэрлэх ажиллагааны шуурхай байх зорилт хангагдахгүй тохиолдлууд гарч байна.

Иймд зайлшгүй тохиолдолд мөрдөгч техник технологийн дэвшлийг ашиглан цахим хэлбэрээр хэргийн оролцогч нараас мэдүүлэг авах, авсан мэдүүлгийг нотлох баримтын хэмжээнд үнэлэх зохицуулалтыг тусгах, түүнчлэн эрх бүхий байгууллагын цахим мэдээллийн сангаас цахим гарын үсгээр баталгаажуулсан лавлагаа, тодорхойлолтыг нотлох баримтад тооцох зохицуулалтыг нэмж байгаа нь үзэл баримтлалын дээрх хэрэгцээ шаардлагыг хангана гэж үзлээ.

*6. Барьцааны хэмжээг тодорхой болгох, түүнчлэн эрүүгийн хэрэгт холбогдуулан шалгагдаж байгаа хуулийн этгээдийн бизнесийн үйл ажиллагааг нэн тэргүүнд зогсоох, саад учруулахгүй байх, мөн таслан сэргийлэх арга хэмжээний үр нөлөөг харгалзан хувийн батлан даалтанд өгөх албадлагын арга хэмжээг хуульчлах гэсэн хэрэгцээ шаардлагын хүрээнд:*

Эрүүгийн хэрэг хянан шийдвэрлэх ажиллагаан дахь барьцаа авах таслан сэргийлэх арга хэмжээний тухайд барьцааны хэмжээ, хязгаар тогтоогүйгээс дур зоргоороо хэмжээг тогтоож, үүнийг биелүүлэх боломжгүй бол таслан сэргийлэх арга хэмжээг зөрчсөн үндэслэлээр цагдан хорих таслан сэргийлэх арга хэмжээгээр өөрчлөх зэрэг асуудал практикт гарч байна.

Иймд Хуулийн төслийн 1 дүгээр зүйлийн 8 дахь хэсгээр Эрүүгийн хэрэг хянан шийдвэрлэх тухай хуулийн 14.6 дугаар зүйлийн 9 дэх хэсэг буюу “Барьцааны хэмжээ гэмт хэргийн нийгмийн хор аюул, хохирлын хэмжээ, хор уршгийн шинж, яллагдагч, шүүгдэгчийн хувийн байдлыг харгалзан таван саяаас нэг зуун сая хүртэл төгрөг байна.” гэж нэмэхээр тусгасан нь үзэл баримтлалын дээрх хэрэгцээ шаардлагыг хангана гэж үзлээ.

*7. Эрүүгийн хуулийн тусгай ангийн Хорин хоёрдугаар бүлгийн зарим зүйлд заасан авлигын гэмт хэрэг, Хорин есдүгээр бүлэгт заасан Хүн төрөлхтний аюулгүй байдал, энх тайвны эсрэг гэмт хэргийг хялбаршуулсан журмаар хянан шийдвэрлэхгүй байх, авлигын хэргийг түргэн шуурхай шийдвэрлэх, мэргэшсэн шүүгчээр шийдвэрлүүлэх үүднээс давж заалдах шатны шүүх анхан шатны журмаар шийдвэрлэдэг байх, давж заалдах эрхийг Улсын дээд шүүхэд хангахтай холбоотой нэмэлт оруулах гэсэн хэрэгцээ шаардлагын хүрээнд:*

Эрүүгийн хуулийн тусгай ангийн Хорин хоёрдугаар бүлгийн зарим зүйлд заасан авлигын гэмт хэрэг, Хорин есдүгээр бүлэгт заасан Хүн төрөлхтний аюулгүй байдал, энх тайвны эсрэг гэмт хэргийг хялбаршуулсан журмаар хянан шийдвэрлэхгүй байх, Авлигын хэргийг түргэн шуурхай шийдвэрлэх, мэргэшсэн шүүгчээр шийдвэрлүүлэх үүднээс давж заалдах шатны шүүх анхан шатны журмаар шийдвэрлэдэг байх, давж заалдах эрхийг Улсын дээд шүүхэд хангах бодлогыг баримтлан холбогдох өөрчлөлтийг тусгахаар заасан байна.

Тодруулбал, Эрүүгийн хуулийн 22 дугаар бүлэгт заасан гэмт хэргүүд дээр гэм буруугаа хүлээн зөвшөөрч ял наймаалцах явдал сүүлийн үед нэлээд их гарах болсон. Ихэвчлэн торгуулийн ял авч, нийтийн албан тушаалд тодорхой хугацаанд ажиллахгүй байх шийтгэлийг шүүхээс оногдуулж байгаа. Мөн одоо хүчин төгөлдөр үйлчилж буй Эрүүгийн хууль, Эрүүгийн хэрэг хянан шийдвэрлэх тухай хуулиар авлигын хэрэгт шалгагдаж байгаа хэн боловч хэрэг хялбаршуулах нөхцөлөөр шийдүүлэх эрх нь нээлттэй байгаа.

Өөрөөр хэлбэл, авлигын гэмт хэрэгт холбогдсон этгээд гэм буруугаа хүлээж гэмт хэргийн улмаас учруулсан хохирол, хор уршгийг нөхөн төлсөн бол хэргийг хялбаршуулсан журмаар шийдвэрлэдэг байсан бол дээрх нэмэлт, өөрчлөлтөөр энэ төрлийн гэмт хэрэг нь энгийн журмаар шийдвэрлэгддэг болох юм.

Авлигын гэмт хэргийг хялбаршуулсан журмаар хянан шийдвэрлэхгүй мөн давж заалдах шатны шүүх эдгээр гэмт хэргийг анхан шатны журмаар хянан шийдвэрлэх зохицуулалтыг нэмэхээр тусгасан нь үзэл баримтлалын дээрх хэрэгцээ шаардлагыг хангана гэж үзлээ.

*8. Таслан сэргийлэх арга хэмжээний үр нөлөөг харгалзан хувийн батлан даалтанд өгөх таслан сэргийлэх арга хэмжээг нэмэх*

Шинэ төрлийн таслан сэргийлэх арга хэмжээ болох Хувийн батлан даалтын талаарх зохицуулалтыг нэмэх болсон хэрэгцээ шаардлага, үндэслэл тодорхойгүй байна.

**3.2.“Ойлгомжтой байдлыг шалгах” шалгуур үзүүлэлтийн хүрээнд хийсэн үнэлгээ:**

Хуулийн төсөл нь Хууль тогтоомжийн тухай хууль, Хууль тогтоомжийн төсөл боловсруулах аргачлалыг баримталсан эсэхийг шалгасан байдал.

Хуулийн төслийг бүхэлд нь Хууль тогтоомжийн тухай хуулийн 29 дүгээр зүйлд заасан хууль тогтоомжийн төслийн эх бичвэрийн агуулгад тавих нийтлэг шаардлага, 30 дугаар зүйлд заасан хуулийн төслийн хэл зүй, найруулгад тавих нийтлэг шаардлагад нийцүүлэн боловсруулсан эсэхийг аргачлалын дагуу дараах асуултад хариулт өгөх байдлаар шалгалаа.

|  |
| --- |
|  **Хууль тогтоомжийн тухай хуулийн 29 дүгээр зүйлд заасан Хуулийн төслийн эх бичвэрийн агуулгад тавих нийтлэг шаардлага** |
| **Хууль тогтоомжийн тухай хуулийн зохицуулалт** | **Хуулийн төслийн зохицуулалтад үнэлгээ хийсэн байдал** |
| 29.1.1.Монгол Улсын Үндсэн хууль, Монгол Улсын олон улсын гэрээнд нийцсэн, бусад хууль, үндэсний аюулгүй байдлын үзэл баримтлалтай уялдсан байх; | Шаардлага хангасан.  |
| 29.1.2.тухайн хуулиар зохицуулах нийгмийн харилцаанд хамаарах асуудлыг бүрэн тусгасан байх; | Шаардлага хангасан.  |
| 29.1.3.тухайн хуулиар зохицуулах нийгмийн харилцааны хүрээнээс хальсан асуудлыг тусгахгүй байх; | Шаардлага хангасан.  |
| 29.1.4.тухайн хуулиар зохицуулах нийгмийн харилцаанд үл хамаарах хуульд нэмэлт, өөрчлөлт оруулах буюу хүчингүй болсонд тооцох тухай заалт тусгахгүй байх; | Шаардлага хангасан.  |
| 29.1.5.зүйл, хэсэг, заалт нь хоорондоо зөрчилгүй байх; | Шаардлага хангасан. |
| 29.1.6.хэм хэмжээ тогтоогоогүй, тунхагласан шинжтэй буюу нэг удаа хэрэгжүүлэх заалт тусгахгүй байх; | Шаардлага хангасан.  |
| 29.1.7.бусад хуулийн заалтыг давхардуулан заахгүйгээр шаардлагатай бол түүнийг эш татах, энэ тохиолдолд эшлэлийг тодорхой хийж, хуулийн нэр болон хэвлэн нийтэлсэн албан ёсны эх сурвалжийг бүрэн гүйцэд заасан байх; | Шаардлага хангасан. |
| 29.1.8.тухайн хуулиар зохицуулах нийгмийн харилцаа, хуулийн үйлчлэх хүрээ, эрх зүйн харилцаанд оролцогч хүн, хуулийн этгээдийн эрх, үүрэг, зохицуулалтад удирдлага болгох, харгалзан үзэх нөхцөл байдал, нийтийн эрх зүйн этгээдийн чиг үүрэг, эрх хэмжээ, тэдгээрийг биелүүлэх журам; | Шаардлага хангасан.  |
| 29.1.9.шаардлагатай тохиолдолд эрх зүйн хэм хэмжээг зөрчсөн этгээдэд хүлээлгэх хариуцлагын төрөл, хэмжээ, хуулийн хүчин төгөлдөр болох хугацаа, хууль буцаан хэрэглэх тухай заалт, хуулийг дагаж мөрдөх журмын зохицуулалт, бусад хуулийн зүйл, заалтыг хүчингүй болсонд тооцох, хасах заалт; | Шаардлага хангасан.  |
| 29.1.10.шаардлагатай тохиолдолд бусад хуульд нэмэлт, өөрчлөлт оруулах болон хууль хүчингүй болсонд тооцох тухай дагалдах хуулийн төслийг боловсруулсан байх; | Хуулийн төсөлтэй холбогдуулан бусад хуульд нэмэлт, өөрчлөлт оруулах тухай хуулийн төслийг боловсруулах шаардлагагүй байна.  |
| **Хууль тогтоомжийн тухай хуулийн 30 дугаар зүйлд заасан Хуулийн төслийн хэл зүй, найруулгад тавих нийтлэг шаардлага** |
| 30.1.1.Монгол Улсын Үндсэн хууль, бусад хуульд хэрэглэсэн нэр томьёог хэрэглэх; | Шаардлага хангасан. |
| 30.1.2.нэг нэр томьёогоор өөр өөр ойлголтыг илэрхийлэхгүй байх; | Шаардлага хангасан.  |
| 30.1.3.үг хэллэгийг монгол хэл бичгийн дүрэмд нийцүүлэн хоёрдмол утгагүй товч, тодорхой, ойлгоход хялбараар бичих; | Шаардлага хангасан.  |
| 30.1.4.хүч оруулсан нэр томьёо хэрэглэхгүй байх; | Шаардлага хангасан.  |
| 30.1.5.жинхэнэ нэрийг ганц тоон дээр хэрэглэх. | Шаардлага хангасан.  |

**3.3.”Харилцан уялдаа” шалгуур үзүүлэлтийн хүрээнд хийсэн үнэлгээ:**

Хууль тогтоомжийн төслийн үр нөлөө үнэлэх аргачлалд заасан дараах асуултад хариулах замаар хуулийн төслийг бүхэлд нь үнэлж, хуулийн төслийн зохицуулалт өөр хоорондоо болон хүчин төгөлдөр үйлчилж байгаа бусад хуульд нийцэж байгаа эсэхийг шалгах байдлаар уялдаа холбоог тогтоохыг зорьлоо.

*1.Хуулийн төслийн зохицуулалт тухайн хуулийн зорилттой нийцэж байгаа эсэх.*

Хуулийн төсөл нь хуулийн төслийн үзэл баримтлалд тусгасан хэрэгцээ шаардлагад нийцсэн.

 *2.Хуулийн төслийн “Хууль тогтоомж” гэсэн хэсэгт заасан хуулиудын нэр тухайн харилцаанд хамаарах хууль мөн эсэх.*

Хуулийн төслөөр “Хууль тогтоомж” гэсэн хэсэгт өөрчлөлт ороогүй байна.

 *3.Хуулийн төсөлд тодорхойлсон нэр томьёо тухайн хуулийн төслийн болон бусад хуулийн нэр томьёотой нийцэж байгаа эсэх.*

Хуулийн төслийн 1 дүгээр зүйлийн 9 дэх хэсгээр Эрүүгийн хэрэг хянан шийдвэрлэх тухай хуулийн 14.15 дугаар зүйлд хувийн батлан даалтын талаарх зохицуулалтыг нэмж тусгажээ. Энэ зүйлийн 1 дэх хэсэгт “Хувийн батлан даалт гэж байнга оршин суугаа газрын хаягтай, тодорхой ажил, хөдөлмөр эрхэлдэг, хөрөнгийн эх үүсвэртэй, батлан даагчийн үүргийг бүрэн хүлээх чадвартай, насанд хүрсэн иргэнээс яллагдагч, шүүгдэгчийг төлөв томоотой байлгах, шүүх, прокурор, мөрдөгчийн дуудсан цагт ирүүлж байхыг хариуцаж, бичгээр үүрэг авахыг ойлгоно” гэж заасан зохицуулалт нь нэр томьёоны шинжийг хэлбэрийн төдий агуулсан байна. Иймд Хууль тогтоомжийн тухай хууль болон Хуулийн төсөл боловсруулах аргачлалд нийцүүлэн томьёолох нь оновчтой байгааг анхаарах.

 4*.Хуулийн төслийн зүйл, заалт тухайн хуулийн төсөл болон бусад хуулийн заалттай нийцэж байгаа эсэх.*

 Хуулийн төсөлд хэрэг бүртгэлтийн хэрэг нээхээс татгалзах, хэрэг бүртгэлтийн хэргийг хаах, эрүүгийн хэрэг үүсгэж, яллагдагчаар татах, хэргийг нэгтгэх, тусгаарлах зэрэг шийдвэрийг мөрдөгч гаргахаар тусгасан нь одоо хүчин төгөлдөр үйлчилж буй Үндсэн хуулийн зарчимтай зөрчилдсөн зохицуулалт байна. Учир нь Монгол Улсын Үндсэн Хуулийн Тавин зургадугаар зүйлд “Прокурор хэрэг бүртгэх, мөрдөн байцаах, ял эдлүүлэх ажиллагаанд хяналт тавьж, шүүх хуралдаанд төрийн нэрийн өмнөөс оролцоно” гэж заасан байдаг. Прокурор нь хэрэг бүртгэлт, мөрдөн байцаалт явуулсан хэргийн талаарх шийдвэрийг гаргадаг бөгөөд мөрдөгч хэрэг бүртгэлтийн хэрэг нээхээс татгалзах, хэрэг бүртгэлтийн хэргийг хаах, эрүүгийн хэрэг үүсгэж, яллагдагчаар татах, хэргийг нэгтгэх, тусгаарлах зэрэг хууль зүйн үр дагавар бүхий шийдвэрийг гаргах эрхийг хэрэгжүүлбэл төрийн эрх мэдэл хуваарилах болон шүүх эрх мэдлийг хэрэгжүүлэх үндсэн зарчим алдагдахаар байна.

*5.Хуулийн төслийн зүйл, заалт тухайн хуулийн төслийн болон бусад хуулийн заалттай давхардсан эсэх.*

Эрүүгийн хэрэг хянан шийдвэрлэх тухай хуулийн 14.6 дугаар зүйлийн 4 дэх хэсэгт “Барьцааны хэмжээг яллагдагчийн холбогдсон гэмт хэргийн шинж, хувийн байдлыг харгалзан тогтооно” гэж заасан. Гэтэл хуулийн төслийн 1 дүгээр зүйлийн 8 дахь хэсэгт Эрүүгийн хэрэг хянан шийдвэрлэх тухай хуулийн 14.6 дугаар зүйлд 9 дэх хэсэг буюу “Барьцааны хэмжээ гэмт хэргийн нийгмийн хор аюул, хохирлын хэмжээ, хор уршгийн шинж, яллагдагч, шүүгдэгчийн хувийн байдлыг харгалзан таван саяаас нэг зуун сая хүртэл төгрөг байна” гэж нэмэлт оруулахаар тусгасан байна. Үүнээс үзэхэд зарим агуулга давхардаж байгаа тул агуулгыг нэгтгэж, хууль зүйн техникийн хувьд Эрүүгийн хэрэг хянан шийдвэрлэх тухай хуулийн 14.6 дугаар зүйлийн 4 дэх хэсгийн агуулгыг өөрчлөн найруулах замаар барьцааны хэмжээг тогтоох шалгуур үзүүлэлт, дээд болон доод хэмжээг нарийвчлан тодорхойлсон нэмэлт зохицуулалтаа тусгах нь зүйтэй байна.

Харин хуулийн төслийн зүйл, заалт өөр бусад хуулийн заалттай давхардсан зохицуулалт байхгүй байна.

 *6.Хуулийн төслийг хэрэгжүүлэх этгээдийг тодорхой тусгасан эсэх.*

Хуулийн төсөлд гэмт хэргийг мөрдөн шалгах харьяаллыг тодорхой тусгасан байна.

 *7.Хуулийн төсөлд шаардлагатай зохицуулалтыг орхигдуулсан эсэх.*

 Эрүүгийн хэрэг хянан шийдвэрлэх тухай хуульд зарим нэмэлт, өөрчлөлтийг оруулахаар боловсруулсан байх тул орхигдуулсан зохицуулалт байхгүй байна.

 *8.Хуулийн төсөлд төрийн байгууллагын гүйцэтгэх чиг үүргийг давхардуулан тусгасан эсэх.*

Ийм зохицуулалт байхгүй байна*.*

 *9.Төрийн байгууллагын чиг үүргийг төрийн бус байгууллага, мэргэжлийн холбоодоор гүйцэтгүүлэх боломжтой эсэх.*

Ийм зохицуулалт Эрүүгийн хэрэг хянан шийдвэрлэх тухай хуульд байх боломжгүй юм.

 *10.Татварын хуулиас бусад хуулийн төсөлд албан татвар, төлбөр, хураамж тогтоосон эсэх.*

Хуулийн төсөлд энэ талаархи зохицуулалт тусгагдаагүй.

 *11*.*Тухайн хуулийн төсөлд тусгасан тусгай зөвшөөрөлтэй холбоотой зохицуулалтыг Аж ахуйн үйл ажиллагааны тусгай зөвшөөрлийн тухай хуульд тусгасан эсэх.*

Хуулийн төсөлд энэ талаархи зохицуулалт тусгагдаагүй.

 *12.Хуулийн төслийн зүйл, заалт жендэрийн эрх тэгш байдлыг хангасан эсэх.*

Хуулийн төсөл нь жендэрийн эрх тэгш байдлын асуудлыг хөндөөгүй.

 *13.Хуулийн төсөлд шударга бус өрсөлдөөнийг бий болгоход чиглэсэн заалт тусгагдсан эсэх.*

Хуулийн төсөлд энэ талаархи зохицуулалт тусгагдаагүй.

 *14.Хуулийн төсөлд авлига, хүнд суртлыг бий болгоход чиглэсэн заалт тусгагдсан эсэх.*

Хуулийн төсөлд авлига, хүнд суртлыг бий болгоход чиглэсэн зохицуулалт тусгагдаагүй. Харин авлигын гэмт хэрэгтэй тэмцэх зорилгоор хуулийн төслийн 1 дүгээр зүйлийн 18 дахь хэсгээр Эрүүгийн хэрэг хянан шийдвэрлэх тухай хуулийн 39.1 дүгээр зүйлийн 9 дэх хэсэгт “Давж заалдах шатны шүүх Эрүүгийн хуулийн Хорин хоёрдугаар бүлэгт заасан авлигын гэмт хэргийг анхан шатны журмаар хянан шийдвэрлэнэ” гэх зохицуулалтыг нэмж тусгажээ.

 *15.Хуулийн төсөлд тусгасан хориглосон хэм хэмжээг зөрчсөн этгээдэд хүлээлгэх хариуцлагын талаар тодорхой тусгасан эсэх.*

Хуулийн төсөлд энэ талаархи зохицуулалт тусгагдаагүй.

**ДӨРӨВ. ХУУЛИЙН ТӨСЛИЙН ҮР ДҮНГ ҮНЭЛЖ ДҮГНЭЛТ, ЗӨВЛӨМЖ ӨГӨХ**

Монгол Улсын Их Хурлын 2020 оны 24 дүгээр тогтоолоор баталсан “Монгол Улсын Засгийн газрын 2020-2024 оны үйл ажиллагааны хөтөлбөр”-ийн 4.4.7-д “Эрүүгийн хууль тогтоомжийн эрх зүйн шинэчлэлийг гүнзгийрүүлж, гэмт хэрэг, зөрчилтэй тэмцэх, урьдчилан сэргийлэх тогтолцоо, бодлого, арга барилыг боловсронгуй болгоно.” гэж тусгасан зорилт, арга хэмжээг хэрэгжүүлэх зорилгоор Эрүүгийн хэрэг хянан шийдвэрлэх тухай хуулийн хэрэгжилтийн явцад тулгарч буй хүндрэл бэрхшээлийн талаар холбогдох байгууллагуудын саналд үндэслэн Эрүүгийн хэрэг хянан шийдвэрлэх тухай хуульд нэмэлт, өөрчлөлт оруулах тухай хуулийн төслийг боловсруулсан байна.

Дээрх бодлогын баримт бичигт тусгасан зорилго, зорилтыг хэрэгжүүлэх үүднээс Эрүүгийн хэрэг хянан шийдвэрлэх тухай хуульд нэмэлт, өөрчлөлт оруулах тухай хуулийн төслийг боловсруулах үндэслэл, хэрэгцээ шаардлага гарсан байх бөгөөд хуулийн төслийн үзэл баримтлалд тусгасан хэрэгцээ шаардлагыг хуулийн төсөлд хэрхэн тусгасан, түүнчлэн хуулийн төсөлд бүрэн дүүрэн, хангалттай тусгаж чадсан эсэхэд дараах байдлаар үнэлэлт, дүгнэлт хийлээ.

Хуулийн төслийн найруулгыг сайжруулах чиглэлээр дараах зөвлөмжийг хууль санаачлагчид өгч байна.

1. Хуулийн төслийн 1 дүгээр зүйлийн 9 дэх хэсгээр Эрүүгийн хэрэг хянан шийдвэрлэх тухай хуулийн 14.15 дугаар зүйлд хувийн батлан даалтын талаарх зохицуулалтыг нэмж тусгажээ. Энэ зүйлийн 1 дэх хэсэгт “Хувийн батлан даалт гэж байнга оршин суугаа газрын хаягтай, тодорхой ажил, хөдөлмөр эрхэлдэг, хөрөнгийн эх үүсвэртэй, батлан даагчийн үүргийг бүрэн хүлээх чадвартай, насанд хүрсэн иргэнээс яллагдагч, шүүгдэгчийг төлөв томоотой байлгах, шүүх, прокурор, мөрдөгчийн дуудсан цагт ирүүлж байхыг хариуцаж, бичгээр үүрэг авахыг ойлгоно” гэж заасан зохицуулалт нь нэр томьёоны шинжийг хэлбэрийн төдий агуулсан байна. Иймд Хууль тогтоомжийн тухай хууль болон Хуулийн төсөл боловсруулах аргачлалд нийцүүлэн томьёолох нь оновчтой байгааг анхаарах.

2. Эрүүгийн хэрэг хянан шийдвэрлэх тухай хуулийн 14.6 дугаар зүйлийн 4 дэх хэсэгт “Барьцааны хэмжээг яллагдагчийн холбогдсон гэмт хэргийн шинж, хувийн байдлыг харгалзан тогтооно” гэж заасан. Гэтэл хуулийн төслийн 1 дүгээр зүйлийн 8 дахь хэсэгт Эрүүгийн хэрэг хянан шийдвэрлэх тухай хуулийн 14.6 дугаар зүйлд 9 дэх хэсэг буюу “Барьцааны хэмжээ гэмт хэргийн нийгмийн хор аюул, хохирлын хэмжээ, хор уршгийн шинж, яллагдагч, шүүгдэгчийн хувийн байдлыг харгалзан таван саяаас нэг зуун сая хүртэл төгрөг байна” гэж нэмэлт оруулахаар тусгасан байна. Үүнээс үзэхэд зарим агуулга давхардаж байгаа тул агуулгыг нэгтгэж, хууль зүйн техникийн хувьд Эрүүгийн хэрэг хянан шийдвэрлэх тухай хуулийн 14.6 дугаар зүйлийн 4 дэх хэсгийн агуулгыг өөрчлөн найруулах замаар барьцааны хэмжээг тогтоох шалгуур үзүүлэлт, дээд болон доод хэмжээг нарийвчлан тодорхойлсон нэмэлт зохицуулалтаа тусгах. Мөн барьцааны хэмжээг доод тал нь таван саяаас эхлэх зохицуулалт оруулсан нь хэтэрхий өндөр босго хэмжээ тавьсан зохицуулалт байна. Энэ нь барьцааны хэмжээг гэмт хэргийн шинж, яллагдагчийн хувийн байдлыг харгалзан тогтооно гэсэн зохицуулалтын агуулгатай зөрчилдөж байна.

3. Хуулийн төслийн 1 дүгээр зүйлийн 9 дэх хэсэгт шинэ төрлийн таслан сэргийлэх арга хэмжээ болох Хувийн батлан даалтын талаарх зохицуулалтыг нэмэх болсон хэрэгцээ шаардлага, үндэслэлийг тодорхойлох.

4. Хуулийн төсөлд хэрэг бүртгэлтийн хэрэг нээхээс татгалзах, хэрэг бүртгэлтийн хэргийг хаах, эрүүгийн хэрэг үүсгэж, яллагдагчаар татах, хэргийг нэгтгэх, тусгаарлах зэрэг шийдвэрийг мөрдөгч гаргахаар тусгасан нь өмнөх эрүүгийн хуулиудын дэвшилтэт үзэл санаанаас ухарсан, одоо хүчин төгөлдөр үйлчилж буй Үндсэн хуулийн зарчимтай зөрчилдсөн зохицуулалт гэж дүгнэж байна. Учир нь Монгол Улсын Үндсэн Хуулийн Тавин зургадугаар зүйлд “Прокурор хэрэг бүртгэх, мөрдөн байцаах, ял эдлүүлэх ажиллагаанд хяналт тавьж, шүүх хуралдаанд төрийн нэрийн өмнөөс оролцоно” гэж заасан байдаг. Прокурор нь хэрэг бүртгэлт, мөрдөн байцаалт явуулсан хэргийн талаарх шийдвэрийг гаргадаг бөгөөд мөрдөгч хэрэг бүртгэлтийн хэрэг нээхээс татгалзах, хэрэг бүртгэлтийн хэргийг хаах, эрүүгийн хэрэг үүсгэж, яллагдагчаар татах, хэргийг нэгтгэх, тусгаарлах зэрэг хууль зүйн үр дагавар бүхий шийдвэрийг гаргах эрхийг хэрэгжүүлбэл төрийн эрх мэдэл хуваарилах болон шүүх эрх мэдлийг хэрэгжүүлэх үндсэн зарчим алдагдахаар байна. Энэ нь 2002, 2017 оны эрүүгийн процессын хуулиудын шинэчлэлээс ухарсан зохицуулалт болохоор байна.

1. Төрийн мэдээлэл сэтгүүлийн 2015 оны №25 дугаарт албан ёсоор хэвлэгдсэн. [↑](#footnote-ref-1)
2. Засгийн газрын 2016 оны 01 дүгээр сарын 25-ны өдрийн 59 дүгээр тогтоолоор батлагдсан. [↑](#footnote-ref-2)